সমকাল প্রতিবেদক  সন্ত্রাসীদের গুলি ও বোমা হামলায় গুরুতর আহত সমকালের কালিয়া উপজেলা প্রতিনিধি মশিউল হক মিটু ও তার স্ত্রী রীনা পারভীনের শারীরিক অবস্থার তেমন উন্নতি হয়নি। হাসপাতালের বিছানায় যন্ত্রণায় কাতরাচ্ছেন তারা। চিকিৎসকরা জানিয়েছেন, তাদের সেরে উঠতে  কিছুদিন সময় লাগবে। মিটুকে ঢাকা মেডিকেল কলেজ (ঢামেক) হাসপাতাল ও পঙ্গু হাসপাতালে প্রয়োজনীয় চিকিৎসা শেষে বক্ষব্যাধি হাসপাতাল পাঠানো হয়েছে। রীনাকে ঢামেক হাসপাতালেই চিকিৎসা দেওয়া হচ্ছে। খুলনা ব্যুরো ও নড়াইল প্রতিনিধি জানান, হামলাকারীরা এখনও ধরাছোঁয়ার বাইরে। পুলিশ কাউকে গ্রেফতার করতে না পারায় এলাকায় ক্ষোভের সৃষ্টি হয়েছে। সাংবাদিকের ওপর বোমা হামলা ও গুলি বর্ষণের প্রতিবাদে নড়াইল প্রেস ক্লাবের উদ্যোগে গত সোমবার প্রতিবাদ সভা হয়েছে। সভায় হামলাকারীদের দ্রুত গ্রেফতার ও দৃষ্টান্তমূলক শাস্তির দাবি জানিয়েছেন সাংবাদিক  নেতৃবৃন্দ।  গত রোববার রাত ৩টার দিকে নড়াইলের কালিয়ায় নিজ ঘরে ঘুমন্ত অবস্থায় সন্ত্রাসীদের হামলার শিকার হন তারা। হামলাকারীদের গুলি ও বোমার আঘাতে মিটুর (৪২) ডান হাতের কবজির হাড় গুঁড়ো হয়ে গেছে। বোমার স্পিল্গন্টার ঢুকেছে বুকসহ শরীরের বিভিন্ন স্থানে। রীনার (৩৫) মাথার ডানপাশে গুলি লাগায় চোখের কাছে ক্ষত তৈরি হয়েছে। সোমবার মিটু ও রীনাকে খুলনা মেডিকেল কলেজ হাসপাতালে প্রাথমিক চিকিৎসা শেষে উন্নত চিকিৎসার জন্য ঢাকায় পাঠানো হয়। বর্তমানে মিটু বক্ষব্যাধি হাসপাতালে ডা. এ কে এম আবদুর রাজ্জাক এবং রীনা ঢামেক হাসপাতালে ডা. এহসান  মাহমুদের চিকিৎসাধীন। মিটু ও রীনার সঙ্গে হাসপাতালে অবস্থানরত স্বজনরা জানান, চিকিৎসকদের নির্দেশনা অনুযায়ী সেবা চলছে। তবে আঘাত গুরুতর হওয়ায় উৎকণ্ঠায় রয়েছেন স্বজনরা।  গতকাল সকালে পঙ্গু হাসপাতালে চিকিৎসকরা ব্যান্ডেজ খুলে মিটুর হাতের কবজি দেখেন। এ সময় চিকিৎসকরা স্বজনদের জানান, আঘাতে ব্যাপক ক্ষতি হয়েছে হাতের কবজি ও আঙুলের। ক্ষতস্থানে ফের ব্যান্ডেজ করে দেওয়া হয়েছে। অবস্থার একটু উন্নতি হলে পরবর্তী সিদ্ধান্ত জানানো হবে। এরপর বুকের চিকিৎসায় মিটুকে বক্ষব্যাধি হাসপাতালে পাঠান চিকিৎসকরা। মিটুর সর্বশেষ অবস্থা সম্পর্কে  বক্ষব্যাধি হাসপাতালের পরিচালক ডা. এ কে এম মোস্তফা হোসেন সমকালকে বলেন, তার জীবনের ঝুঁকি আপাতত নেই। মিটুর চাচাতো ভাই তরিকুল ইসলাম জানান, দুপুরে ডা. আবদুর রাজ্জাক এসে শারীরিক পরীক্ষা করে গেছেন।  হামলাকারীরা ধরা পড়েনি : হামলার দুদিন অতিবাহিত হলেও হামলাকারীদের কাউকেই এখনও গ্রেফতার করতে পারেনি পুলিশ। এতে এলাকায় নানা প্রশ্ন উঠছে। স্থানীয় সাংবাদিকরা ক্ষুব্ধ প্রতিক্রিয়া ব্যক্ত করেছেন। নড়াইলের পুলিশ সুপার এসএম ফজলুর রহমান বলেন, মিটু ও তার পরিবারের পক্ষ থেকে মামলা দায়ের করা হলে বোমা হামলার কারণ উদ্ঘাটন ও  হামলাকারীদের গ্রেফতারে সহায়ক হবে।  প্রতিবাদ অব্যাহত : এ হামলার ঘটনায় নড়াইলে বিভিন্ন সংগঠনের প্রতিবাদ অব্যাহত রয়েছে। সোমবার নড়াইল প্রেস ক্লাব আয়োজিত সভায় ক্লাবের সভাপতি আলমগীর সিদ্দিকীসহ নেতৃবৃন্দ ঘটনার তীব্র প্রতিবাদ জানান এবং দোষীদের দৃষ্টান্তমূলক শাস্তি দাবি করেন। বক্তব্য রাখেন ক্লাবের সাধারণ সম্পাদক এনামুল হক টুকু, কার্ত্তিক দাস, কাজী হাফিজুর রহমান, সাইফুল ইসলাম তুহিন, তারেক আলম প্রমুখ।